Марко Ганчев
При диканята

chitanka.info

— Панчо — рекох, — имам за теб изненада.

Хайде в старата плевня на дяда.

Тъкмо отдавна се каня

да ти покажа

какво е диканя.

Поогледа я Панчо,

с ръка я хлопна:

— Ама че работа допотопна.

Колкото проста,

толкова плоска.

Ядосан от такава обноска

към старицата гърбава,

гърбава, още щърбава,

измъкнах два кремъка

и чат-чат:

искри почнаха да хвърчат

из полутъмната плевня.

— Почитай, рекох, машината древна,

че имаше огън и в нея.

(С което казвах голяма идея.)

Панчо смирено глава поклати:

— Разбирам, разбирам бе, тате.

Това е било

запалителната й система.

Не се върнах вече на тая тема.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.